ხორვატიული ღვინო

ხორვატული ღვინო — ხორვატიაში წარმოებული ღვინო. ხორვატიაში ვენახის ფართობები შეადგენს დაახლოებით 23 ათას ჰექტარს. ხორვატია წელიწადში საშუალოდ მილიონ ჰექტოლიტრს ღვინოს აწარმოებს. ხორვატიაში დამზადებული ღვინის ისტორია დაიწყო დაახლოებით 2500 წლის წინ ძველი ბერძენი მკვიდრების მიერ დალმაციის სამხრეთ კუნძულებზე ვისზე, ჰვარსა და კორჩულაზე. მსოფლიოს ღვინის ძველი მწარმოებლების მსგავსად, ხორვატიაში მრავალი ტრადიციული ყურძნის ჯიში შემორჩა, რაც მათ ადგილობრივ ვენახის გორაკებს შეეფერება. აითვისეს ღვინის წარმოების თანამედროვე მეთოდები დიდ ღვინის ქარხნებში და მიიღეს ევროკავშირის ღვინის რეგულაციები, რაც უზრუნველყოფს ღვინის ხარისხის გარანტიას.

ამჟამად 300-ზე მეტი გეოგრაფიულად განსაზღვრული ღვინის რეგიონი და მკაცრი კლასიფიკაციის სისტემაა ხარისხისა და ადგილწარმოშობის უზრუნველსაყოფად. ხორვატიული ღვინის უმეტესობა თეთრია, დანარჩენი ნაწილი, ძირითადად, წითელია და მხოლოდ მცირე პროცენტია ვარდისფერი ღვინოები. ღვინის მწარმოებელი ორი გამოკვეთილი რეგიონია. ქვეყნის ჩრდილო-აღმოსავლეთით მდებარე რეგიონი, განსაკუთრებით კი სლავონია, ორიენტირებულია მაღალფასიანი, ძირითადად, თეთრი ღვინის წარმოებაზე. ჩრდილოეთ სანაპიროს გასწვრივ, ისტრიის და კრკის ღვინოები, მეზობელ იტალიაში წარმოებული ღვინოების მსგავსია, ხოლო სამხრეთით, დალმაციაში, აყენებენ ხმელთაშუაზღვის სტილის წითელი ღვინოებს. 2014 წელს ხორვატიამ ღვინის წარმოებაში 32-ე ადგილი დაიკავა ქვეყნების მიხედვით. დაახლოებით იწარმოება 45,272 ტონა.

ღვინო პოპულარული სასმელია ხორვატიაში და ადგილობრივებს უყვართ საჭმელთან ერთად ღვინის სმა. ხშირად ღვინო განზავებულია გაზიანი ან ცქრიალა წყლით. ცნობილია გემიშთი - თეთრი ღვინისა და გაზიანი წყლის კომბინაცია და ბევანდა - წითელი ღვინისა და წყლის კომბინაცია.

ღვინის სახეობები
ხორვატიაში ღვინის მწარმოებელი ორი განსხვავებული რეგიონია. ქვეყნის ჩრდილო-აღმოსავლეთით მდებარე კონტინენტურ რეგიონში მდიდარი ხილის თეთრი ღვინოებია, მსგავსი სახეობებით, სლოვენიის, ავსტრიისა და უნგრეთის მეზობელ ტერიტორიებზე. ჩრდილოეთ სანაპიროზე წარმოებული ღვინოები ჰგავს იტალიურ ღვინოს, ხოლო სამხრეთით წარმოება უფრო ხმელთაშუა სახეობის წითელი ღვინისკენ არის მიმართული. კუნძულებსა და დალმაციის სანაპიროზე, ვაზის ადგილობრივი ჯიშები, მიკროკლიმატები და ვენახების საკმაოდ მკაცრი ხასიათი იწვევს ინდივიდუალური მახასიათებლებით გამორჩეულ ღვინოებს.

წარმოებული ღვინის უმეტესი ნაწილი (67%) არის თეთრი , ხოლო 32% წითელია და ძირითადად სანაპირო ზოლში მზადდება. ვარდისფერი ღვინო შედარებით იშვიათია. ასევე მზადდება სპეციალური ღვინო, მაგალითად, ცქრიალა ღვინო და დესერტის ღვინო.

ღვინის მწარმოებელი რეგიონები
ხორვატიას აქვს სამი ძირითადი ღვინის მწარმოებელი რეგიონი: აღმოსავლეთ კონტინენტური , დასავლეთ კონტინენტური და სანაპირო , რომელიც ასევე მოიცავს კუნძულებს. თითოეული მთავარი რეგიონი იყოფა ქვე-რეგიონებად, რომლებიც კიდევ იყოფა უფრო მცირე ზომის ვინოგორჯად (ფაქტობრივად, ღვინის ბორცვები). მთლიანობაში, ხორვატიაში 300-ზე მეტი გეოგრაფიულად განსაზღვრული ღვინის მწარმოებელი ადგილია. ღვინის წარმოების ნახევარზე მეტი კონცენტრირებულია სამ ადგილას: ისტრიაში, ოსიეკ-ბარანჯაში და ვუკოვარ-შრიჯემში.

ხორვატიაში მეღვინეობის გამორჩეული რეგიონია დალმაცია, სადაც მევენახეობა მთელი რიგი რაიონებისთვის წამყვან დარგად მიიჩნევა. კლიმატური პირობები და ნიადაგები ქმნიან ხელსაყრელ გარემოს მევენახეობისთვის. ზოგიერთის აზრი დალმაციური სუფრის ყურძენი საუკეთესოა ევროპაში. ნარგავების 3/4 უკავია ადგილობრივ ჯიშებს. ყენდება მუქი ფერის, ექსტრაქტული მსუბუქი წითელი ღვინოები. საუკეთესო ვენახები გაშენებულია კირით მდიდარ და მერგელიან ნიადაგებზე. მაღალი ხარისხის ღვინოებს აყენებენ აგრამის რაიონში, ვარაზდინის მთის ფერდობებზე და სირმიაში. ამ რაიონში აყენებენ მაგარ წითელ ღვინო კარლოვიცას კადარკის ჯიშისაგან.

კლასიფიკაცია
ხორვატიის მევენახეობა-მეღვინეობის ინსტიტუტი შეიქმნა 1996 წელს ქვეყნის ღვინის ინდუსტრიის ზედამხედველობისთვის და პასუხისმგებელი იყო მევენახეობისა და ღვინის წარმოების რეგულირებაზე. სტანდარტები ევროკავშირის ღვინის რეგულაციების მსგავსად შეიქმნა საბოლოო პროდუქტის თანმიმდევრული ხარისხის უზრუნველსაყოფად. ხორვატული ღვინოები კლასიფიცირებულია ხარისხის მიხედვით, რაც ეტიკეტზე ნათლად არის აღწერილი. გამოყოფილია სამი ძირითადი კატეგორია:

უმაღლესი ხარისხის ღვინო 
ხარისხიანი ღვინო 
სუფრის ღვინო